REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/79-21

14. mart 2021.godine

B e o g r a d

ZAPISNIK

PETE SEDNICE ODBORA ZA ZDRAVLjE I PORODICU

ODRŽANE 11. MARTA 2021. GODINE

Sednica je počela u 11,00 časova.

Sednici je predsedavao ass. dr sci. med. Darko Laketić, predsednik Odbora.

Sednici su prisustvovali članovi Odbora: dr Dragana Barišić, Sofija Maksimović, dr Marko Bogdanović, Zagorka Aleksić, Nevena Đurić, Nataša Ivanović, dr Vesna Ivković, Svetlana Milijić, Dragana Branković Minčić, dr Emeše Uri i prof. dr Goran Tasić.

Sednici nisu prisustvovali članovi Odbora: Borisav Kovačević, ali je prisustvovao njegov zamenik Đuro Perić; zatim Rajka Matović, Milica Nikolić, Nikola Radosavljević, kao ni njihovi zamenici.

Na predlog predsednika Odbora, jednoglasno,usvojen je sledeći:

D n e v n i r e d

1. Predlaganje kandidata Odbora za člana Komisije za kontrolu izvršenja krivičnih sankcija.

Pre prelaska na razmatranje utvrđenog dnevnog reda, usvojen je, bez primedaba,

Zapisnik 4. sednice Odbora, koja je održana 2. februara 2021. godine.

Prva tačka dnevnog reda **–** **Predlaganje kandidata Odbora za člana Komisije za kontrolu izvršenja krivičnih sankcija**

Predsednik Odbora ass. dr sci. med. Darko Laketić, obavestio je Odbor o dopisu Odbora za pravosuđe, državnu upravu i lokalnu samoupravu kojim traže da Odbor za zdravlje i porodicu dostavi predlog kandidata za člana Komisije za kontrolu izvršenja krivičnih sankcija. Odluku o obrazovanju ove komisije donosi Narodna skupština na predlog Odbora za pravosuđe, državnu upravu i lokalnu samoupravu. Komisija, kako stoji u obrazloženju, treba što pre da počne sa radom. Predložio je dr Marka Bogdanovića, kao kandidata Odbora za zdravlje i porodicu za člana Komisije za kontrolu izvršenja krivičnih sankcija. Naveo je da je predloženi kandidat lekar, specijalista hirurg, koji od 2009. godine radi na Prvoj hirurškoj klinici KCS, te da je spreman da odgovori zadacima ove komisije.

Odbor je većinom glasova (13 glasova za, nije glasao 1 član od ukupno 14 prisutnih) prihvatio predlog da kandidat Odbora za zdravlje i porodicu za člana Komisije za kontrolu izvršenja krivičnih sankcija bude dr Marko Bogdanović.

Zatim je predsednik Odbora ass. dr sci. med. Darko Laketić, obavestio Odbor da je saglasno članu 44. stav 6. Poslovnika Narodne skupštine, a zbog hitnosti sastanka povodom primene Okvirne konvencije Svetske zdravstvene organizacije o kontroli duvana, prema dopisu Ministarstva zdravlja od 12. februara 2021. godine, odredio narodnu poslanicu Emeše Uri za predstavnika ovog odbora na on-line sastanku, koji se održavao u nedelji od 22. do 26. februara 2021. godine, a odnosi se na izradu zajedničke procene potreba u vezi sa primenom Okvirne konvencije SZO o kontroli duvana. Ovim ujedno verifikuje određivanje predstavnika Odbora po pitanju sastanka o Okvirnoj konvenciji SZO o kontroli duvana.

Emeše Uri je povodom ovog on-line sastanka istakla da su predavači bili eksperti Svetske zdravstvene organizacije, šef Kancelarije SZO u Srbiji dr Marijan Ivanuša, kao i predstavnici Instituta za javno zdravlje Srbije ''Dr Milan Jovanović Batut''. Ukazala je na alarmantni podatak sa tog sastanka, da u Srbiji od posledica korišćenja duvana na godišnjem nivou umre 12000 ljudi. Smatra da ljude treba osvestiti i upozoriti na ovu činjenicu, jer Srbija zbog ove loše navike godišnje izgubi ceo jedan grad. Dodala je da su učesnici sastanka dali svoje predloge i sugestije o načinima kontrole duvana, što će doprineti izradi zajedničke procene potreba u vezi sa primenom pomenute konvencije.

Predsednik Odbora ass. dr sci. med. Darko Laketić, povodom pomenutih aktivnosti, naglasio je da se Odbor u prethodnom sazivu bavio pitanjem sprečavanja nelegalne trgovine duvana i štetnosti duvanskog dima, te da je sarađivao i sa dr Biljanom Kilibardom iz Kancelarije za kontrolu duvana Instituta za javno zdravlje Srbije ''Dr Milan Jovanović Batut“. Očekuje da ovaj odbor nastaviti razgovore na istu temu u skladu sa prinicipima zdravstvene struke i u cilju donošenja odgovarajućeg zakonodavnog okvira u ovoj oblasti.

Zatim je dr Dragana Barišić, predsednica Pododbora za praćenje epidemiološke situacije zbog prisustva zarazne bolesti COVID-19, obavestila prisutne da je ovaj pododbor na prvoj sednici razmatrao prisustvo novih sojeva korona virusa u našoj zemlji, uz učešće profesorke Medicinskog fakulteta Univerziteta u Beogradu virusologa prof. dr Aleksandre Knežević. Navela je da u narednom periodu planira novu sednicu Podobora na kojoj će se pojasniti aktuelna pitanja imunizacije, karakteristike dostupnih vakcina, i druge aktuelnosti u vezi sa epidemiološkom situacijom, o čemu će Odbor biti obavešten.

Predsednik Odbora ass. dr sci. med. Darko Laketić, istakao je da je cilj obrazovanja ovog pododbora, da se kroz razgovore sa relevantnim stručnjacima iz različitih oblasti zdravstva, razreše mnoge dileme koje građanstvo ima povodom epidemije. Podvukao je da u ovom trenutku sve vakcine deluju na nove sojeve korona virsa, što smatra značajnim za dalji tok vakcinacije. Dodao je da novu sednicu Pododbora očekuje naredne nedelje, te je najavio i zakonodavne aktivnosti Odbora, imajući u vidu da su u pripremi zakoni iz oblasti zdravstvenog osiguranja.

Takođe je podsetio članove Radne grupe za razmatranje predstavki, da odmah nakon sednice ovog odbora, održe sastanak sa predstavnicima Saveza udruženja dobrovoljnih davalca krvi.

Sednica je završena u 11,20 časova.

SEKRETAR PREDSEDNIK

Božana Vojinović Ass.dr sci. med. Darko Laketić